127. ΠΡΟΕΔΡΙΚΟ ΔΙΑΤΑΓΜΑ υπ’αριθ. 389 της 22/27 Σεπτ. 1993 (ΦΕΚ Β΄165) Μεταφορά αρμοδιοτήτων στο Υπουργείο Πολιτισμού από το Υπουργείο Περιβάλλοντος, Χωροταξίας και Δημοσίων Έργων και το Υπουργείο Αιγαίου  Έχοντας υπόψη:  1.Τις διατάξεις της παρ. 4 του άρθρ. 24 του Νόμ. 1558/1985 "Κυβέρνηση και Κυβερνητικά Όργανα" (ΦΕΚ Α΄137), όπως τροποποιήθηκε με τη διάταξη της παρ. 3 του άρθρ. 8 του Νόμ. 2026/1992 "Ρύθμιση θεμάτων οργάνωσης και προσωπικού της δημόσιας διοίκησης και άλλες διατάξεις" (ΦΕΚ Α΄43). 2.Τις διατάξεις του άρθρ. 29 Α του Νόμ. 1558/1985, όπως αυτό  προστέθηκε με τα άρθρ. 27 του Νόμ. 2081/1992 (ΦΕΚ Α 154), και το γεγονός ότι από τις διατάξεις του διατάγματος αυτού δεν θα προκύψει δαπάνη σε βάρος του κρατικού προϋπολογισμού.  3.Την αριθμ. Υ. 1958/92 κοινή απόφαση του Πρωθυπουργού και του Υπουργού ΠΕΧΩΔΕ για ανάθεση αρμοδιοτήτων στους Υφυπουργούς Χρήστο Κατσιγιάννη και Γεώργιο Βουλγαράκη (ΦΕΚ Β΄744). 4.Την αριθ. Υ.1499/28.8.91 απόφαση του Πρωθυπουργού «Καθορισμός αρμοδιοτήτων του Υφυπουργού Αιγαίου Γεωργίου Μισαηλίδη (ΦΕΚ Β΄ 700). Την αριθμ. 656/1993 γνωμοδότηση του Συμβουλίου της Επικρατείας, μετά από πρόταση των Υπουργών Προεδρίας της Κυβέρνησης και Πολιτισμού, καθώς και των Υφυπουργών Περιβάλλοντος, Χωροταξίας και Δημοσίων Έργων και Αιγαίου, αποφασίζουμε : 1.Οι αρμοδιότητες που προβλέπονται στις περ. α έως και γ του άρθρ. 1 του ΠΔ 161/1984 (ΦΕΚ Α΄54), με το οποίο είχαν υπαχθεί στο Υπουργείο Περιβάλλοντος, Χωροταξίας και Δημοσίων Έργων, μεταφέρονται, όσον αφορά το δήμο Ύδρας της επαρχίας Ύδρας του νομού Αττικής, στο Υπουργείο Πολιτισμού. 2.Οι αρμοδιότητες που προβλέπονται στην περ. Β του άρθρ. 1 του ΠΔ 161/1984  αφ΄ενός και στις υποπερ. γγ και δδ της περ. ζ της παρ. 3 του άρθρ. 2 του ΠΔ 1/1986 (ΦΕΚ Α΄1) αφ΄ετέρου, με τα οποία είχαν αυτές υπαχθεί στο Υπουργείο Περιβάλλοντος, Χωροταξίας και Δημοσίων Έργων και το Υπουργείο Αιγαίου αντιστοίχως, μεταφέρονται όσον αφορά το δήμο Μυκονίων της επαρχίας Σύρου του νομού Κυκλάδων στο Υπουργείου Πολιτισμού. 